‘E ggiurnale ce ‘nformano ca ll’Italia sta perdenno n’atu piézzo ancora. Nun se tratta d’ ‘o reggionalìsemo ‘differenziato’ ca propunettero ‘e Patàne, a cchiacchiere cunvertite ô nazzionalìsemo ‘identitario’. ‘O piézzo ca ‘e ‘Taliàne stanno perdenno è na specialità c’ ‘o munno sano ce ‘mmìdia e ce ha cupiàto. Parlo d’ ‘o rré d’ ‘e case, chillo *Parmiggiano-Reggiano*, che pe ll’Italia vo’ dicere quase 4 meliùne ‘e forme prudutte e 2,4 meliàrde d’eure ‘ntruitate ô 2018, pure grazzie all’esportazzione (40%) ca se nne fa.

Ė succiésso ca ‘e Franzìse d’ ‘a *Lactalis* – prupietaria già d’ ‘e ‘ttaliàne *Parmalat, Locatelli, Invernizzi, Galbani e Cademartori –* s’accattaje pe 300 meliùne pure ‘a *Nuova Castelli,* ca tene a ffaticà nu migliaro ‘e crestiàne e ca ô 2018 ‘ntruitaje 460 meliune d’éure, pruducenno ‘ncopp’a tutto parmiciàno, muzzarella ’e bufala campana e gorgonzola. Dice: ma comme, propeto ‘o guverno ‘identitario’, ca va spalefecanno annanze e aréto ‘*primma ‘e ‘Taliàne’*, nun facette niente p’apparà ‘stu fatto, scanzanno ‘sta scajenza? Accussì vanno pruteggenno “l’agroalimentare italiano”?

Fatt’è ca pure ‘ncopp’ ê fforme ‘e *Parmiciàno DOP* ce stanno mettenno ‘a bannera franzese, accussì n’atu piézzo ‘e ‘stu settore è gghiùto a fernì ‘mmano ê cucìne nuoste cchiù llà ‘e ll’Alpe. Però stammoce attiente: nun è nu prubblema sulo d’ ‘e Patàne, primma cosa pecché dint’a *Nuova Castelli* ce sta pure nu pezzullo ‘e pruduzzione verace d’ ‘a tterra nosta, e ppo’ pecché ‘a Franza chianu chiano se sta magnanno nu settore strateggico pe tuttaquanta ll’economia ‘taliàna, chello d’ ‘o mmagnà. “*Franza o Spagna, purché se magna*” – dicette chiù ‘e 400 anne fa ‘o tosco Guicciardini. Però è ccose nun stanno overo accussì, pecché nun putimmo dessipà ‘e ricchezze prezziòse d’ ‘e tterre noste, sacreficànnole ‘ncopp’a ll’altare fàvezo d’ ‘o *bisinìss* e d’ ‘a globbalizzazzione.

‘O pruverbio napulitano “*Dopp’ ‘o caso nun ce stanno chiù vivande*” vuleva dicere ca, na vota arrivate ô ccaso, ‘o mmagnà era fernuto. For’ ‘e metafora, me pare ca stu ditto antico ce fa capì ca overo stammo jénno ‘nfunno a ttutto e pe cchesto sarrìa ‘o mumento ‘e cagnà strata, si nun vulimmo fa’ “*‘a fine d’ ‘o casecavallo*”, ‘mpìse ô libbero mercatoaddò, se sape: *“ ‘o pesce gruosso se magna ‘o piccerillo*”.

 **Ermete Ferraro**